Fit-13 ta' Ġunju 2018, l-ambaxxaturi tal-UE qablu rigward il-pożizzjoni tal-Kunsill dwar ir-regolament propost dwar l-iskrinjar ta' investimenti. Huma talbu lill-presidenza biex tibda negozjati mal-Parlament Ewropew malajr kemm jista' jkun. Ir-regolament propost jistabbilixxi qafas fil-livell tal-UE biex jiġu analizzati l-investimenti minn pajjiżi terzi f'setturi strateġiċi u joħloq mekkaniżmu ta' kooperazzjoni fost l-istati membri kif ukoll mal-Kummissjoni fir-rigward tal-investimenti li x'aktarx jaffettwaw is-sigurtà u l-ordni pubblika. L-investimenti diretti barranin huma sors ewlieni ta' innovazzjoni, tkabbir u impjiegi. Huwa kruċjali li l-UE tibqa' miftuħa għall-investiment, iżda jeħtieġ ukoll li jkollna l-għodod it-tajba biex nipproteġu t-teknoloġiji ewlenin tagħna minn theddid strateġiku u niżguraw li ma jiġux mhedda l-interessi essenzjali tagħna. qal Emil Karanikolov, il-ministru għall-kummerċ Bulgaru. Bħalissa, inqas minn nofs l-istati membri tal-UE għandhom leġislazzjoni fis-seħħ li tippermettilhom li jirrieżaminaw l-investiment dirett barrani. Il-proposta mressqa mill-Kummissjoni f'Settembru 2017 għandha l-għan li ssaħħaħ il-kooperazzjoni, billi tiddefinixxi sett ta' informazzjoni li għandu jiġi skambjat u billi jiġu introdotti ċerti limiti ta' żmien. Li jkun hemm qafas għall-UE kollha għal skrinjar mill-istati membri ser iżid iċ-ċertezza legali u t-trasparenza u ser jindirizza b'mod aktar effettiv l-impatt transkonfinali potenzjali ta' influssi ta' investiment dwar is-sigurtà u l-ordni pubbliku. L-UE hija d-destinazzjoni numru wieħed għall-IDB u hija suq miftuħ ħafna. Madankollu, f'dawn l-aħħar snin, kien hemm żieda qawwija fl-investimenti relatati ma' assi kritiċi tal-UE li mhumiex r-riżultat tal-forzi normali tas-suq. Pereżempju, intrapriżi tal-istat opaki jew kumpaniji privati li għandhom rabtiet mill-qrib mal-gvernijiet qegħdin jixtru kumpaniji tal-UE li jużaw teknoloġiji tal-ogħla livell jew b'użu doppju (bħall-intelliġenza artifiċjali, ir-robotika jew in-nanoteknoloġiji) jew assi strateġiċi tal-infrastruttura li jista' jkollhom impatt potenzjali fuq is-sigurtà jew l-ordni pubbliku tal-UE. Il-proposta tal-iskrinjar tal-investiment ġiet identifikata bħala prijorità leġislattiva mit-tliet istituzzjonijiet kollha. Il-Kunsill Ewropew ta' Marzu 2018 appella wkoll lill-Kunsill u lill-Parlament Ewropew biex jagħmlu progress fuq dan il-fajl. Abbażi tat-test approvat mill-ambaxxaturi tal-UE, il-Presidenza ser tibda negozjati mal-Parlament bil-ħsieb li jintlaħaq qbil fil-leġislatura attwali. Skeda informattiva tal-Kummissjoni "Investiment dirett barrani - Qafas tal-UE ta' skrinjar" (PDF)